Dibaba sijoittui Mombasan maastojuoksun MM-kilpailuissa 2007 nuorten sarjassa viidenneksi ja sai pronssia joukkuekilpailussa. Seuraavana vuonna hän voitti Edinburghissa maastojuoksun nuorten maailmanmestaruuden sekä henkilökohtaisessa että joukkuekilpailussa. Hän sai samana vuonna hopeaa Bydgoszczin alle 20-vuotiaiden MM-kilpailujen 5 000 metrillä ajalla 16.16,75. Hän uusi maastojuoksun nuorten maailmanmestaruutensa henkilökohtaisessa ja joukkuekilpailussa Ammanissa 2009. Hän voitti samana vuonna 5 000 metrillä Etiopian-mestaruuden ja alle 20-vuotiaiden Afrikan-mestaruuden sekä sijoittui kahdeksanneksi Berliinin MM-kilpailuissa.